
FORORD

Sommeren 2016 ble den internasjonalt kjente industribyggeren og foregangsmannen Atle Berge, innehaver av det ledende entreprenørselskapet Ølen Betong med 60 anleggsplasser i Norge og en begynnende storsatsing i Nordvest-Russland, utsatt for et demonisk overgrep som nesten ødela selskapet og hans egen fysiske og mentale helse.

Jeg bruker begrepet demonisk bevisst fordi overgrepet skjedde i det skjulte av krefter som ikke lot seg identifisere. Ytre sett så det hele enkelt ut: Berge ble pågrepet av det russiske sikkerhetspolitiet FSB[1], anklaget for å være spion for den norske militære etterretningstjenesten og dermed også for det amerikanske CIA, og utvist fra Russland for ti år. Utvisningen var en katastrofe: Morselskapet vaklet, og datterselskapet i Murmansk med over hundre ansatte, medkontrahenter og leveranser i milliardklassen til LNG-fabrikkene på Yamal led store tap og kom i desperate vanskeligheter.

Innad var det hele et mysterium bygd på et falsum: Berge var en rettlinjet mann som aldri ville ha begitt seg inn i spionasjens amoralske verden, noe som nødvendigvis ville ha medført at han hadde sagt ja til å forråde venner og samarbeidspartnere på den andre siden av grensen. Det eneste som var korrekt, var at den norske militære etterretningstjenesten – heretter kalt E-staben – to ganger i 2013 på en oppsiktsvekkende slett og amatørmessig måte hadde oppsøkt hans kontor i det suksessrike industrisamfunnet Ølen i Vindafjord kommune, på grensen mellom Hordaland og Rogaland, og forsøkt å overtale ham til å bli agent – med hans direktørstilling på fabrikken i Murmansk som kamuflasje. Berge hadde umiddelbart sagt nei, kontant stengt døren for videre press og latt hele affæren gå i glemmeboken.

Men den russiske etterretningstjenesten må ha hatt lange ører – enten inn i E-stabens hemmelige hovedkvarter på Lutvann i Oslo, i andre norske miljøer eller kanskje til og med i CIA. Da Berge fullstendig uventet ble arrestert og innkalt til avhør i Murmansk i slutten av mai 2016, visste kontraspionasjens offiserer tilsynelatende alt om rekrutteringsforsøket, og de brukte det nådeløst i et forsøk på å tvinge fram en tilståelse. Men Berge mobiliserte alt han hadde av viljestyrke og greide å stå imot haglskuren av spørsmål og trusler. Det var riktig at E-staben hadde forsøkt å rekruttere ham som agent. Men han hadde sagt nei, og aldri levert en eneste opplysning – verken til E-staben eller til andre.

FSBs rutinerte og høyt skolerte spesialister i avhørsteknikk ble tvunget til å gi opp. De lot Berge gå. Men da han få uker senere var på en kort forretningsreise til flere land i Norden, kom hevnen. Han ble utvist fra Russland i ti år, som mistenkt for spionasje, og nektet innreisetillatelse. Det hele kom som et brutalt sjokk – uten forvarsel. Berge måtte søke legehjelp og var i de neste to årene sykemeldt. Fabrikken i Murmansk gikk i stå, og alle eksisterende og kommende avtaler om leveranser av spesialbetong for milliarder av kroner til Russlands petroleumsindustri ble kansellert. I en periode var hele Berge-familiens livsverk truet. Selv så han i mørke stunder bare ett utkomme – en total personlig og økonomisk ruin. Og verst av alt: ikke som en følge av noe han hadde gjort, men av noe han ikke hadde gjort.

Da han etter mange måneders sykdom ble så sterk at han så smått kunne gjenoppta arbeidet, viste han på nytt sine kvaliteter. Han visste at han var uskyldig, og han bestemte seg for å slåss.

I Russland ble han møtt av en gradvis økende forståelse. Etter en rekke møter og forhandlinger gjennom flere år ble utvisningen opphevet. Berge kunne vende tilbake til Murmansk og starte det langsiktige og møysommelige arbeidet med å modernisere og sette produksjonslinjene i stand og gjenreise fabrikkens tillit i markedet.

Til hans fortvilelse var det i Norge han møtte motstand, hard og umenneskelig. Berge hadde satset i Nordvest-Russland etter årtusenskiftet på myndighetenes oppfordring og i full forståelse med ulike regjeringer, iberegnet statsministrene Erna Solberg, Jens Stoltenberg og Jonas Gahr Støre, som alle fram til 2015/17 tilsynelatende helhjertet gikk inn for åpne grenser og et bredest mulig samarbeid med nabolandet, personlig, økonomisk og kulturelt.

Da Berge nå søkte bistand og ba om å få legge fram sin sak, ble han møtt av stengte dører. Ikke én av dem som hadde oppmuntret norsk industri til å satse i Russland, var villig til å løfte en finger for å hjelpe. Da han i fortvilelse stevnet staten med krav om oppreisning, ble rettssaken en farse. E-staben holdt kjeft og saboterte enhver invitasjon til oppklaring. Vitner ble nektet å møte. Hvis de fikk slippe til, ble de kronisk avbrutt av statens representanter.

Det gikk som det måtte gå. Staten vant, og byråkratene forlot tinghuset uten en skramme. Berge fikk ikke en gang et beklagende ord, til tross for at E-staben – en statlig institusjon underlagt Forsvaret – var skyld i det hele på grunn av de klossete vervingsforsøkene i 2013.

*

Da Atle Berge kontaktet meg i 2022 og spurte om jeg ville se på saken, var jeg først i tvil – dels fordi jeg allerede var overarbeidet, og dels fordi jeg i seks-sju år hadde slitt med hjerteproblemer. De fleste av mine tidligere researchere i USA var gått bort. De kjente «alle» i den amerikanske sikkerhetsstaten og hadde vært til uvurderlig hjelp i mitt journalistiske arbeid om de hemmelige tjenestene gjennom 30 år, hjemme og ute – en lukket klubb av spesialister der eksklusiv informasjon var eneste aksepterte valuta. Men jeg var en gammel sirkushest, og lukten av sagmugg steg fra papirbunkene om Berges sak. Jeg ringte derfor de som var igjen i og utenfor Washington D.C. – pluss de få gjenlevende fra E-stabens glansdager. Budskapet var skremmende: «Dette er umulig. Korrupsjonen gjennomsyrer alle nivåer. Den nye politiske eliten er gjennområtten. Holder du ikke kjeft, blir du støtt ut i det ytterste mørket. Alle lyver, og alle er livredde.»

Jeg hadde dessuten i 2019 hatt en lang samtale med min venn, ubåtspesialisten Ragnar Schaug-Pettersen, en av de høyest dekorerte veteranene fra E-stabens modne år. «Jeg kan ikke si så mye, men det hele er en fryktelig skandale», sa han – og lovte en ny samtale straks han var tilbake fra en ferietur til Thailand. Dessverre kom Schaug-P aldri tilbake. Han døde i januar 2020, og asken ble – som vanlig er – strødd fra et oppsynsskip i Barentshavet.[2]

Det som pirret min nysgjerrighet, var at Schaug-Pettersen da vi snakket sammen hadde vært medlem av en ytterst hemmelig gruppe i E-staben som foretok skadevurderingen av Frode Berg-saken.

Berg hadde vært pensjonert grenseoffiser da han i tiden rundt Majdan-kuppet i Ukraina i 2014 ble rekruttert av E-stabens offiserer i Varanger for å håndtere en russisk tekniker som jobbet på det ytterst sensitive og hemmelige ubåtverftet Zvjozdotsjka i ubåtbyen Severodvinsk utenfor Arkhangelsk i Kvitsjøen, og som angivelig var blitt vervet som agent. Verftsgruppen som Zvezdochka tilhørte, utviklet, bygde og vedlikeholdt Russlands stadig mer avanserte flåte av atomdrevne ubåter, og var et hovedmål – ikke for den norske E-staben og regjeringen i Oslo, men for US Naval Intelligence, CIA og andre organer i den amerikanske sikkerhetsstaten med sete i Washington D.C.

Det mest illustrerende, men minst kjente eksemplet fra historien på samarbeidet om atomspionasje mellom E-staben, CIA og US Naval Intelligence er fra 1983, da CIA-offiseren Lon Augustenborg ble utvist fra Sovjetunionen (hustruen Denise bak). Augustenborg opptrådte i dekkstilling som amerikansk visekonsul i Leningrad, men var i realiteten føringsoffiser for en sovjetisk spesialist på atomreaktorer som kun er kjent under navnet Ivanov, og som sies å leve i eksil i USA under et nytt dekknavn etter utlevering i 1990-årene. «Ivanov» ble rekruttert av daværende operativ sjef Trond Johansens agenter da han tjenestegjorde på en russisk atomisbryter som besøkte Buenos Aires. Men Norge hadde ikke bruk for vitenskapsmannens kunnskaper om sovjetiske atomreaktorer anvendt i skip, og overlot ham til CIA – etter først å ha spredt falske rykter om at «gaven» kom fra vesttysk etterretning. Da Augustenborg i 1983 ble tatt under tømming av en død postkasse i et skogsområde nord for Leningrad og utvist, ble det en fryktelig intern oppvask både i E-staben og Washington D.C., der man ikke greide å finne ut hvem som hadde lekket operasjonen til russerne. Putin, som den gangen tjenestegjorde i KGB i Leningrad, var selv med på operasjonen mot Augustenborg, og ville selvsagt i høyeste grad ha fulgt med på senere fellesoperasjoner av lignende karakter, som for eksempel sakene mot Frode Berg og Atle Berge. Foto: Forfatterens arkiv. Informasjonen bygger på mange og lange samtaler med norske, amerikanske og russiske etterretningsoffiserer, blant annet Augustenborg selv og andre med kjennskap til den langvarige etterforskningen av CIA-forræderen Aldrich Ames, som anga 10-15 amerikanske agenter til KGB mot betaling i hard cash, men neppe kjente til Augustenborg.

I og med at Norge selv ikke hadde atomvåpen eller atomdrevne ubåter, var agentens etterretninger av liten verdi for analytikerne på Lutvann. Som i alle andre saker av lignende karakter var E-staben kun et utførende organ for den virkelige kunden – atomekspertene i US Navy og tilhørende institusjoner, som oftest med CIA som instrument i felten. Da Frode Berg sa ja til å være bindeledd til teknikeren i Severodvinsk, opptrådte han kun i navnet for den norske E-staben. Det var USA som hadde bruk for teknikerens informasjon, og som derfor var Bergs egentlige oppdragsgiver.

Fra Augustenborg til Berg

Det nye eventyret med Frode Berg endte like galt. Teknikeren på Zvezdochka var russisk patriot og hadde i juni 2014 rapportert tilnærmingsforsøkene til den lokale avdelingen av FSB, og etter påfølgende vurderinger sagt ja til å opptre som dobbeltagent. Opplysningene han sendte til en dekkadresse i Kiev, og som deretter havnet i USA, var «doktorert» av den russiske marinens atomeksperter og mer egnet til å villede enn å veilede amerikanerne om Russlands atomforskning og utvikling av nye våpen.

Operasjonen var i realiteten blitt kompromittert lenge før Berg reiste på sin første tur til Russland i 2015. Da han ble arrestert høsten 2017 og fremført i triumf av russerne, var skandalen fullkommen. «Fryktinngytende», sa Schaug-P, som var blant dem som skulle rydde opp.[3]

Da jeg studerte papirene i Atle Berges og Frode Bergs saker, var det først og fremst ett forhold som slo meg: tidspunktet for E-stabens handlinger. Tilnærmingen til både Berge og Berg hadde skjedd i 2013/14, samtidig som CIA ble mobilisert til kuppet i Ukraina og den forestående konfrontasjonen med Russland. Alt jeg hadde lest og var blitt fortalt, pekte mot at den norske E-staben i alle fall fra 2013 hadde vært et viktig redskap i krigsforberedelsene som foregikk i halvmørket i det demokratiske partiets salonger bak Det hvite hus i Washington.

Ubåtspesialisten Ragnar Schaug-Pettersen – kjent som Schaug-P – var siden 1960-årene en legende blant de ytterst få i spionasjens verden, som kjente den russiske ubåtflåtens operasjonsmønster og forholdene under vann i Barentshavet og Arktis. Han deltok i skadevurderingene av Frode Berg-saken og var rystet over det han fikk vite. Foto: Privat.

Da rørledningene Nord Stream 1 og 2 ble sprengt i slutten av september 2022, og Seymour Hersh[4] få måneder senere avslørte at president Biden og hans administrasjon – med den norske E-staben som bidragsyter og partner – sto bak sabotasjen, falt nye brikker på plass. Hadde Norge spilt en langt mer fremtredende rolle i krigsforberedelsene i Sentral-Europa enn tidligere kjent? Kunne det forklare hvordan sosialøkonomen Jens Stoltenberg, som manglet nesten alt som trengtes av militære og strategiske forutsetninger, ble valgt til NATOs generalsekretær i 2014 og beholdt jobben i ti år – et lederskap som førte til den mest brutale og blodige krigen i Sentral-Europa siden Annen verdenskrig med mer enn en million drepte og nærmere tre millioner lemlestede, et uunngåelig militært nederlag og et NATO i politiske ruiner som resultat?

Var det derfor Atle Berge møtte veggen da han ba om informasjon og hjelp til sin egen sak? Var han tiltenkt en rolle i angrepene på Russlands petroleumsindustri som måtte holdes hemmelig – om de ansvarlige skulle overleve og beholde flommen av privilegier fra den dype statens enda dypere lommer?

Oberstløytnant Roger Charles (t.v.) og forfatteren under ett av Charles’ besøk i Oslo med fotturer på Ekeberg for diskusjoner om USAs «Deep State», som Roger kjente gjennom et langt liv, blant annet fra to turer til Vietnam som ung troppssjef, og siden som pensjonist og researcher i TV-teamet fra CBS 60 Minutes, som avslørte overgrepene mot fanger i Abu Ghraib – samme jobb som Sy Hersh gjorde for skriftlige medier. Roger og Sy spiste lunsj sammen for siste gang bare en uke før Roger helt uventet døde av hjerteslag i februar 2022, 76 år gammel. Min foxterrier Tommys prisbelønte ører kan så vidt anes i nedre kant av bildet, alltid klar til varsling av kontraetterretningens nærvær. Foto: Privat.

*

Leserne vil uten videre se at «Den usynlige energikrigen» ikke bare er en bok om den kalde krigen og Sovjetunionen. Den beskjeftiger seg i liten grad med proletariatets diktatur og planøkonomien som redskap for samfunnsbygging – og politistaten som en uunngåelig utvekst. Derimot gir boken den første populærhistoriske fremstillingen på norsk om ett av etterkrigstidens største økonomiske mirakler; utviklingen av Russland til en av verdens ledende petroleumsprodusenter – umiddelbart etter en krig som kostet minst 27 millioner liv og la halve landet i ruiner. Historien om Russlands olje og gass er kommet fullstendig i skyggen av den kalde krigens propagandaløgner, til tross for at den har hatt en avgjørende betydning for velferdsutviklingen i Europa, og dagens ulykksalige og helt unødvendige blodbad i Ukraina.

Det er mitt syn at vi må forstå denne nesten ukjente biten av Russlands tusenårige historie, om vi ønsker å forstå hvorfor det ble krig i Ukraina – og hvorfor Atle Berge måtte ofres. Han var en brikke i et dødelig spill som fortsatt ikke tåler dagens lys.[5]

Februar 2025

Alf R. Jacobsen



Noter

[1] Da det gamle KGB ble nedlagt etter Murens fall, ble det innenlandske sikkerhetspolitiet med ansvar for bl.a. kontraspionasjen lagt inn i det nye organet FSB, mens etterretningstjenesten mot mål utenfor Russlands grenser ble plassert i en ny enhet, kalt SVR. Begge rapporterte til presidentens kontor, mens den rent militære etterretningstjenesten, GRU, som før var underlagt Generalstaben.

[2] Schaug-P var en villbasse fra Vesterålen, i slekt med krigshelten og storspionen Torstein Pettersen Råby, og selv en levende legende i det internasjonale etterretningsmiljøet. Han kunne alt om den russiske ubåtflåten og kjente Barentshavet og Arktis som sin egen bakgård. Schaug-Ps innsats hadde hatt uvurderlig betydning for de vestalliertes evne til å forstå den sovjetiske ubåtflåtens disposisjoner under vann, noe som hadde gjort at han som eneste europeer av US Navy var tildelt den høythengende «Captain Joseph P. Kelly Award», en medalje der antallet mottakere kunne telles på to hender og litt til.

[3] Se dom i sak mot Frode Berg, i engelsk oversettelse fra russisk, 2019. Det er forfatterens oppfatning at verken E-staben eller CIA har lagt fram overbevisende opplysninger om hvordan Berg ble kompromittert, og mange i CIA mener at det fortsatt finnes russiske agenter på høyt nivå både i CIA og muligens i E-staben i Oslo.

[4] Seymour Hersh er en levende legende blant verdens undersøkende journalister, og flaksen gjorde at vi i mange år hadde brukt noen av de samme researcherne i Washington D.C., oberstløytnant i US Marines, Roger Charles, og analytikeren Matthew Aid med bakgrunn fra bl.a. National Security Agency (NSA), detektivbyrået Kroll Associates og flere andre. Vi fikk god kontakt og har hatt lange diskusjoner om sabotasjen mot Nord Stream. Anklager om at Sy kun bygger på én kilde i sitt arbeid er grunnleggende falsk og et forsøk på karakterdrap fra motstandernes side. Sy har i virkeligheten mange titalls kilder fra inn- og utland, og få kjenner USAs hemmelige tjenester bedre enn ham. Jeg er ikke i tvil om at hans unike avsløring i alle essenser er korrekt.

[5] For den som ønsker en dypere gjennomgang av Russlands utvikling som petroleumsprodusent med suksesser, fremganger, tilbakeslag og fiaskoer, henviser jeg til litteraturlisten, der mange av de mest kjente verkene på europeiske språk er gjengitt.

